cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/4037-2/2024

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2024. március 25-ei nyilvános ülésére**

**Tárgy:** A települési támogatásról szóló 34/2023. (XI. 30.) önkormányzati rendelet módosítása

**Az előterjesztő:** Papp Gábor polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Zala Vármegyei Kormányhivatal szakmai segítségnyújtás keretében a szociális tárgyú rendeletek, valamint a közösségi együttélés alapvető szabályairól szóló rendeletek vonatkozásában az alábbiakra hívta fel a figyelmet.

1. Szociális tárgyú rendeletek

A szociális igazgatásról és szociális ellátásokról szóló 1993. évi III. törvény (a továbbiakban: Szoctv.) korábban a lakásfenntartási támogatásra való jogosultság feltételei körében lehetővé tette a rendezett lakókörülmények vizsgálatának előírását az önkormányzat által. A Szoctv. módosítása eredményeképpen kikerültek azon felhatalmazó rendelkezések, miszerint a települési önkormányzat rendeletében az ellátásra való jogosultság egyéb feltételeként előírhatja, hogy a kérelem benyújtója, illetve az ellátás jogosultja a lakókörnyezete rendezettségének biztosítására vonatkozó, a rendeletében megállapított feltételeket teljesítse.

A jogszabály változás következtében a Kúria is több döntésében rögzítette, hogy önkormányzati rendelet hiányában nem lehet a szociális támogatás feltételévé tenni nem szociális célú szempontokat.

Hévíz Város Önkormányzata Képviselő-testületének a települési támogatásról szóló 34/2023. (XI. 30.) önkormányzati rendelet (továbbiakban: Ör1.) 15. és 16. §-a az alábbiakról rendelkezik:

*„15. § (1) A lakhatási támogatás megállapításához a kérelmezőnek be kell tartania a lakókörnyezet rendben tartására vonatkozó előírásokat.*

*(2) A lakókörnyezet rendezettsége abban az esetben állapítható meg, ha a kérelmező:*

*a) az általa lakott ingatlanhoz szeméttároló edényzettel rendelkezik, és azt rendeltetésszerűen használja;*

*b) a lakáshoz tartozó udvart tisztántartja, kertet gondozza, gyommentesíti különös tekintettel az esetlegesen ott található hulladék és lomhulladék eltávolítására;*

*c) gondoskodik az ingatlan, udvar, kert rágcsáló és kártevő mentesítéséről.*

*(3) Az (1) bekezdésben foglaltak alkalmazása során a hulladékon, lomhulladékon a hulladékról szóló törvényben meghatározott fogalmakat kell érteni.*

*16. § A lakhatási támogatásra való jogosultságot meg kell szüntetni ha:*

*a) a jogosultság feltételei már nem állnak fenn, vagy jogosultságot kizáró körülmény következett be,*

*b) jogosult kérelmére,*

*c) jogosult meghalt,*

*d) a jogosult a támogatással érintett lakásból elköltözött,*

*e) a lakókörnyezet rendezettségét, felszólítást követően sem biztosítja a jogosult.”*

A fentiek alapján megállapítható, hogy az Ör1. lakhatási támogatást szabályozó rendelkezései jelenleg tartalmaznak lakókörnyezet rendezettségéhez kapcsolódó feltételt, előírást. Tekintettel arra, hogy felhatalmazás hiányában ilyen előírás önkormányzati rendeletben nem szerepelhet, szükségessé vált az Ör1. 15. §-ának és 16. § e) pontjának hatályon kívül helyezése.

1. Közösségi együttélés alapvető szabályairól szóló rendeletek

Az Alaptörvény VI. cikk (1) bekezdése értelmében mindenkinek joga van ahhoz, hogy magán- és családi életét, otthonát, kapcsolattartását és jó hírnevét tiszteletben tartsák. A (2) bekezdése szerint az állam jogi védelemben részesíti az otthon nyugalmát.

A Polgári Törvénykönyvről szóló 2013. évi V. törvény (a továbbiakban: Ptk.) 5:13. § (2) bekezdése alapján a tulajdonost megilleti különösen a birtoklás, a használat, a hasznosítás, a hasznok szedésének és a rendelkezés joga. Az 5:23. § értelmében a tulajdonos a dolog használata során köteles tartózkodni minden olyan magatartástól, amellyel másokat, különösen a szomszédokat szükségtelenül zavarná, vagy amellyel jogaik gyakorlását veszélyeztetné.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (4) bekezdés d) pontja értelmében a helyi önkormányzat képviselő-testülete felhatalmazást kap, hogy rendeletben határozza meg az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit.

A fenti jogszabályhelyek alapján a Kormányhivatal a szakmai segítéségnyújtás keretében felhívta a figyelmet egyrészt arra, hogy az ingatlantulajdonosok lakásának belseje, annak tisztántartása, higiéniája nincs összefüggésben semmilyen közérdekkel, sőt, azok a magánszféra és a védett otthon elemei, és mint ilyenek az Alaptörvény és más törvények által védettek a beavatkozással szemben. Másrészt a Kormányhivatal kiemelte, hogy a lakás belső állapotára vonatkozó előírások sértik az Alaptörvény II. cikkében foglalt emberi méltósághoz való jogot, a VI. cikk (1)-(2) bekezdésében foglalt magán- és családi élet tiszteletben tartásához való jogot, valamint az otthon nyugalmát. Ezek ellentétesek a Ptk.-val, továbbá az önkormányzati rendelet alkotásra felhatalmazó Mötv rendelkezések céljával is.

Hévíz Város Önkormányzat Képviselő-testületének a közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI. 26.) önkormányzati rendelete (a továbbiakban: Ör2.) a köztisztaság, valamint a közterületek rendezettségének fenntartása vonatkozásában az alábbiakról rendelkezik:

*„4. § (1) Az ingatlantulajdonos köteles gondoskodni az ingatlana tisztán tartásáról, rendszeres takarításáról, rovar-, rágcsáló-, és gyom-mentesítéséről legalább olyan mértékben, hogy az ingatlan állapota az utcaképet ne rontsa, illetve társasházban a lakóközösség életkörülményeire ne gyakoroljon káros hatást.*

*(2) A közösségi együttélés szabályait megszegi és ezért bírságolható az, aki a köztisztasággal és a települési szilárd hulladékkal összefüggő tevékenységekről szóló 1/1986. (II. 21.) ÉVM-EüM együttes rendelet 6. § szerinti kötelességét nem teljesíti.*

*(3) Az ingatlantulajdonos köteles gondoskodni az ingatlanáról a közterületre nyúló fák, bokrok és élő sövény visszavágásáról.*

*(4) A közösségi együttélés szabályait megszegi és ezért bírságolható az, aki, Hévíz Város Önkormányzat Képviselő-testületének, a 33/2017. (XI. 30.) önkormányzati rendelete 5. §-ában, továbbá a 10. § (2) bekezdésében meghatározott kötelességeit nem teljesíti.”*

Az Ör2. vonatkozó előírásai nem tartalmaznak a lakás belső állapotára vonatkozó olyan előírásokat, melyek sértenék az Alaptörvény hivatkozott cikkét, vagy ellentétesek lennének a Ptk. szabályaival, továbbá az önkormányzati rendeletalkotásra felhatalmazó Mötv. rendelkezések céljával. Véleményem szerint az Ör.2 esetében módosítási kényszer nem áll fenn.

Kérem a rendelet-tervezet megvitatását és elfogadását. A rendeletmódosítás minősített többséget igényel.

**2.**

# Hévíz Város Önkormányzat Képviselő-testületének

# ../……(.. ...) önkormányzati rendelete

# a települési támogatásról szóló

# 34/2023. (XI. 30.) önkormányzati rendelet módosításáról

# Hévíz Város Önkormányzat Képviselő-testülete a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdés b) pontjában, 26. §-ában, 32. § (1) bekezdésének b) pontjában, 32. § (3) bekezdésében, 45. § (1) bekezdésében, 48. § (4) bekezdésében, a 132. § (4) bekezdés g) pontjában kapott felhatalmazás alapján az Alaptörvény 32. cikk (1) bekezdés a) pontjába foglalt és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

1. **§**

Hatályát veszti a települési támogatásról szóló 34/2023. (XI. 30.) önkormányzati rendelet

1. 15. § -a
2. 16. § e) pontja.
3. **§**

Ez a rendelet 2024. április 1-jén lép hatályba.

dr. Tüske Róbert Papp Gábor

jegyző polgármester

**3.**

**Általános indokolás**

A helyi önkormányzatok szociális tárgyú rendeletei települési támogatás esetében – felhatalmazás hiányában – nem írhatnak elő lakókörnyezet rendezettségéhez kapcsolódó feltételt.

**Részletes indokolás**

**Az 1. §-hoz**

A települési támogatásról szóló 34/2023. (XI. 30.) önkormányzati rendeletben található, lakókörnyezet rendben tartására vonatkozó előírások hatályon kívül helyezéséről szól.

**A 2. §-hoz**

Hatályba léptető rendelkezés.

**4.**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: a települési támogatásról szóló 34/2023. (XI. 30.) önkormányzati rendelet módosítása

**Társadalmi-gazdasági hatása**: Társadalmi elvárás, hogy a településen élők lakókörnyezete rendben legyen. Felhatalmazás hiányában azonban nem lehet a szociális támogatás feltételévé tenni nem szociális célú szempontokat. Ennek megfelelően az említett társadalmi elvárásnak való megfelelést ilyen módon biztosítani nem lehet.

**Költségvetési hatása**: nincs

**Környezeti, egészségi hatása**: nem releváns

**Adminisztratív terheket befolyásoló hatása**: nem releváns

**Egyéb hatása**: nincs

**A rendelet megalkotásának szükségessége**: a módosítás szükségességét indokolja, hogy jogszabályváltozás eredményeképpen, felhatalmazás hiányában a helyi önkormányzatok szociális tárgyú rendelettel települési támogatás esetében nem írhatnak elő lakókörnyezet rendezettségéhez kapcsolódó feltételt.

**A rendelet megalkotása elmaradása esetén várható következmények**: törvényességi felügyeleti eljárás megindítását eredményezheti.

**A rendelet alkalmazásához szükséges feltételek**:

* **személyi**: rendelkezésre állnak
* **szervezeti**: rendelkezésre állnak
* **tárgyi**: rendelkezésre állnak
* **pénzügyi**: rendelkezésre állnak

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető/előterjesztés készítője |  |  |
| dr. Tüske Róbert | jegyző/törvényességi felülvizsgálat |  |  |